Toledo

**Toledo** ( []) isch d Hauptstadt vo dr spanische Browinz Toledo und vo dr autonome Region Kastilie-La Mancha und lit 65&nbsp;km südsüdwestlig vo Madrid am Fluss Tajo. D Stadt het am am 1. Januar 2014 83'334 Iiwooner gha und isch dr Sitz vom Erzbistum Toledo. Zämme mit Segovia und Ávila ghöört si zu de drei historische Metropole in dr Umgääbig vo dr spanische Hauptstadt.

## Geografii
Toledo lit öbbe 100 Meter über em Ufer vom Fluss Tajo, wo sich in Mäander dief in dr Felse vo dr Hoocheebeni vo dr Südmeseta iigschnitte het, und beherrscht dr Flussübergang, wo hüte dur e middelalterligi Brugg representiert wird.

## D Gliiderig vo dr Stadt
D Stadt Toledo gliideret sich in 16 Stadtbezirk *(barrios)*: Antequeruela, Azucaica, Benquerencia, Buenavista, Casco histórico, Cigarrales, Monte Sión - San Bernardo, Olivilla, Palomarejos, Pinedo, Salto del Caballo, San Antón, Santa Bárbara, Santa Teresa, Valparaiso und Vistahermosa. D Bezirk Antequeruela und Casco histórico bilde dr historisch Stadtchärn innerhalb vo de Stadtmuure.

Innerhalb vom historische Stadtchärn lige Stadtdäil wie Santa Clara oder Santa Isabel.

## Seenswürdigkäite

D Altstadt mit dr Kathedrale Santa María us em 13. bis 15. Joorhundert und em *Alcázar* us em 16. Joorhundert und e hufe anderi Chile, e Chlooster und Museum isch im Dezämber 1986 in d Liste vom UNESCO-Wältkulturerb ufgno worde. Us em ehemoolige *Hospital de Santa Cruz* us em 15./16. Joorhundert in dr Nööchi vom Alcázar het mä e Museum gmacht. 

D Brugg vo Alcántara über e Tajo isch sit dr Römerzit dr Hauptzuegang vo dr Stadt gsi und isch im Spootmiddelalter dur d Puente de San Martín ergänzt worde, wo die fümf Spitzbööge von ere Spannwitene bis zu 40&nbsp;Meter erräiche. 

Seenswärt si au zwäi vo de ganz sälte erhaltene middelalterlige Synagoge, *El Tránsito* und *Santa María la Blanca*, wo noch dr Verdriibig vo de Juude 1492 as Chille brucht worde si. An dr Chille *San Juan de los Reyes* cha mä hüte no d Chettene vo dene gsee, wo us dr Sklaverei, bi de Berbereske usglööst worde si. Au die chliini Chille *El Cristo de la Luz*, wo im spoote 10. Joorhundert as Moschee baut worde isch, loont sich aazluege. En imposants Stadtdoor isch d *Puerta Nueva de Bisagra*, wo um 1550 baut worde isch, mit eme groosse kaiserlige Wabbe uf dr Ussesite; d *Puerta Vieja de Bisagra* us em 9. Joorhundert, won e Huefiisebooge drüber goot, stoot grad nääbedraa.


Toledo vom Parador.jpg|Toledo vom Parador us gsee
KathedraleToledo.jpg|D Kathedrale vo Toledo
Toledokath.JPG|E Sitegang in dr Kathedrale
Toledo_Plaza_Zocodover_1.jpg|D *Plaza de Zocodover* noch dr berüemtiste Fronliichnamsfiir vo Spanie
Toledo_Museo_Santa_Cruz_1.jpg|S jetzige Museum *Santa Cruz*
Toledo_Puerta_Bisagra_1.jpg|D *Puerta de Bisagra*
Gargola gaitero W.jpg|E Wasserspöier in dr Form vom ene Dudelsackpfifer, *Claustro de San Juan de los Reyes*


## Litratuur
* Hannah Lynch: *Toledo*. London: Dent, 1898.
* Albert Frederick Calvert: *Toledo. An historical and descriptive account of the City of Generations*. London: Lane, 1907. 
* Rufino Miranda: *Toledo. Über Kunst und Geschichte.* Toledo: Cruz, 2000. ISBN 84-87318-05-3.
* Isabel del Rio de la Hoz: *The Cathedral and City of Toledo*. National Monuments of Spain. Scala Publishers, 2006. ISBN 978-1-85759-212-2.
* Tobias Rütenik: Transformationen von Moscheen zu Kirchen in Toledo. In: *Beiträge zur Islamischen Kunst und Archäologie*, Bd. 2, Hgg. Markus Ritter und Lorenz Korn, Wisbade: Reichert, 2010, S. 37–59. ISBN 978-3-89500-766-8.

## Weblingg

* Legände vo Toledo
* Mi Toledo
* Panoramischi Abbildige vo Toledo
* Bilder vo Toledo
* Toledo Informazioon und Fotene (änglisch)
* Toledo uf dr Website vom offizielle Turismusbüro (dütsch)
* Abbildig vo dr Stadt 1566 in ''Civitates orbis terrarum'' vom Georg Braun und Frans Hogenberg
* Illustrazioon vom Daniel Meisner vo 1623: Toledo; Tota Vita Sapientis Es Meditatio Mortis ()

## Fuessnoote